غني او دوستم له اوږد ځنډ وروسته سره وکتل
جمهور رئیس غني د ترکیې څخه له ستنیدلو وروسته په لومړي ځل د دوشنبې په ورځ ( زمري ۸ مه) د خپل لومړي مرستیال عبدالرشید دوستم سره په ارګ کې په یو لړ مسلو خبرې کړي دي.
د افغانستان جمهوري ریاست په یو بیان کې ویلي، چې په ارګ کې له غرمې وړاندې د جمهور رئیس غني او جنرال دوستم ترمنځ په دې ناسته کې د جمهوري ریاست دوهم مرستیال محمد سرور دانش او اجرائیه رئیس عبدالله عبدالله هم ګډون درلود. د ارګ د معلوماتو له مخې د غونډې برخه والو " پر مختلفو موضوعاتو" بحث او خبرې کړي دي. دا د چنګاښ په ۳۱ مه له ترکیې څخه د شاوخوا ۱۴ میاشتو جلاوطنۍ افغانستان ته د جمهور رئیس د لومړي مرستیال د ستنیدو وروسته د جمهور رئیس محمد اشرف غني سره د ښاغلي دوستم لومړۍ مخامخ غونډه وه. جنرال دوستم کابل ته د ستنیدلو لږ وروسته د خپلو پلویانو یوې غونډې ته په وینا کې ویلي وو، چې د ستنیدلو پر سبا به د ښاغلي غني سره وګوري. د جوزجان د پخواني والي احمد ایشچي له خوا پر جنرال عبدالرشید دوستم او د هغه پر یو شمیر ساتوونکو باندې د جنسي زورونې د تورونو د لګیدلو په پایله کې ښاغلی دوستم د تیر لمریز کال د غوايي په میاشت کې ترکیې ته لاړ او شاوخوا ۱۴ میاشتې هلته پاتې شو. د افغانستان جمهوري ریاست او پخپله جنرال دوستم هم په ترکیه کې د اوږدې مودې لپاره د جمهوري ریاست د لومړي مرستیال د پاتې کیدو علت د ښاغلي دوستم درملنه ښودلې ده. وطن ته د جنرال دوستم د ستنیدو لپاره د افغانستان په اکثرو شمالي ولایتونو کې د هغه پلویانو پراخه لاریونونه پیل کړل، کله، چې افغان امنیتي ځواکونو تیره میاشت د فاریاب ولایت کې د جنرال دوستم یو پلوي قومندان نظام الدین قیصاري ونیو. لاریون کوونکو د ښاغلي دوستم د ستنیدو او د قومندان قیصاري د خوشې کیدو لپاره شل ورځې پرله پسې لاریونونه وکړل او په څو ښارونو کې یې د ځینو دولتي ودانیو دروازې هم وتړلې. د دغه لاریونونو له امله په یو شمیر شمالي ولایتونو کې کاروبار په ټپه دریدلی وو. د دغو اعتراضونو سره سره افغان حکومت لا هم قومندان قیصاري په بند کې ساتلی دی.